Þorvaldur Guðmundsson
Þorvaldur Guðmundsson (9. desember 1911 -  10. janúar  1998) var íslenskur athafnamaður kenndur við fyrirtæki sitt Síld og fisk.  

Þorvaldur fæddist í Holti undir Eyjafjöllum og foreldrar hans voru Katrín Jónasdóttir og Guðmundur Þ. Sveinbjörnsson. Þorvaldur stundaði nám í Verzlunarskóla Íslands og nám í niðursuðufræði í Danmörku og Þýskalandi. Hann starfaði í verslunum Sláturfélags Suðurlands, vann að stofnun Rækjuverksmiðju Ísafjarðar og var forstjóri niðursuðuverksmiðju SÍF. Þorvaldur stofnaði fyrirtækið Síld og fisk árið 1944 og rak um tíma fjórar verslunir í Reykjavík. Hann reisti svínabú á Minni-Vatnsleysu á Vatnsleysuströnd árið 1954. Hann rak veitingahúsið Lídó og sá um veitingarekstur í Þjóðleikhúskjallaranum, var hótelstjóri á Hótel Sögu og Hótel Loftleiðum og reisti Hótel Holt ásamt konu sinni Ingibjörgu Guðmundsdóttur lyfjafræðingi.  

Hann var formaður Verslunarráðs Íslands, sat í stjórn Kaupmannasamtaka Íslands, Sambands veitinga- og gistihúsaeigenda, Vinnuveitendasambandsins og var fyrsti formaður Meistarafélags kjötiðnaðarmanna. 

Þorvaldur safnaði listaverkum og átti eitt stærsta listaverkasafn í einkaeign á Íslandi. Hann var um árabil sá einstaklingur sem greiddi hæstu skatta hér á landi og var því nefndur skattakóngur Íslands.  

Þorvaldur var sæmdur riddarakrossi og stórriddarakrossi Hinnar íslensku Fálkaorðu, riddarakrossi Dannebrogorðunnar og riddarakrossi finnsku hvítu rósarinnar og finnska ljónsins.

Heimildir 
 Gylfi Gröndal. (1998). Saga athafnaskálds : Þorvaldur Guðmundsson í Síld og fisk.
 Minningargrein Þorvaldur Guðmundsson, Morgunblaðið 20. janúar 1998

Íslenskir athafnamenn
Handhafar stórriddarakross Hinnar íslensku fálkaorðu